Diari Oficial de la Generalitat Valenciana


Sumari del DOGV 4650, del 15-12-2003 (2003/12193)

RESOLUCIÓ de 20 d'agost de 2003, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Sick Building Syndrome Lab, SL, per als anys 2003, 2004 i 2005 (Codi 8000602).
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2003/12110


Data del document
:   20-08-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * empresa privada
    * conveni col·lectiu
    * centre d'investigació

RESOLUCIÓ de 20 d'agost de 2003, de la Direcció General de Treball i Seguretat Laboral, per la qual es disposa el registre i la publicació del conveni col·lectiu de l'empresa Sick Building Syndrome Lab, SL, per als anys 2003, 2004 i 2005 (Codi 8000602). [2003/F12801]
  
Vista el text articulat del conveni col·lectiu de l'empresa Sick Building Syndrome Lab, SL, per als anys 2003, 2004 i 2005, subscrit el dia 28 de juliol de 2003, d'una part per la representació de l'empresa i de l'altra pels representants dels treballadors, presentat davant d'esta Direcció General de Treball i Seguretat Laboral en data 11 d'agost de 2003, i d'acord amb el que disposa l'article 90, apartats 2 i 3, del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides pel Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'esta direcció general, i que siga dipositat el text original del conveni, amb notificació a la Comissió Negociadora.
  
Segon
  
Disposar que siga publicat en el Diari Oficial de la Generalitat Valenciana.
  
València, 20 d'agost de 2003.- El director general de Treball i Seguretat Laboral: Román Ceballos Sancho.
  
Conveni col·lectiu de treball de l'empresa
  
Sick Building Syndrome Lab. SL
  
Declaració prèvia
  
Article 1. La peculiaritat de l'activitat de l'empresa, amb un personal en el centre de treball i un altre que s'encarrega de l'arreplegada de mostres en els distints punts per a la seua posterior anàlisi i la resta de treballs de camp en l'exterior, fa necessari regular les relacions laborals de l'empresa amb els seus treballadors d'una forma especial, la qual cosa motiva la consecució del present conveni col·lectiu de treball.
  
Àmbit
  
Article 2. El present conveni regularà les relacions laborals de l'empresa Sick Building Syndrome Lab, SL, amb els seus treballadors, en els centres de treball de la Comunitat Valenciana.
  
Vigència i duració
  
Article 3. El present conveni entrarà en vigor el dia de la publicació en el Diari Oficial de la Generalitat Valenciana.
  
Article 4. La duració del conveni serà fins al 31 de desembre de 2005. Si amb un mes d'anterioritat a l'acabament del dit termini cap de les parts sol·licita l'inici de converses per a pactar un nou conveni, el que hui s'aprova s'entendrà prorrogat per anys naturals.
  
Vinculació a la totalitat
  
Article 5. El conjunt de drets i obligacions pactades en les clàusules d'este conveni constituïxen un tot indivisible i ambdues parts queden vinculades a la totalitat.
  
Si es publica un conveni d'àmbit superior que afecte l'activitat d'esta empresa, s'aplicarà el conveni que resulte més beneficiós per als treballadors.
  
Compensació de les condicions econòmiques
  
Article 6. Les condicions econòmiques que es pacten en el present conveni compensaran i absorbiran qualsevol altres existents a la seua entrada en vigor.
  
Article 7. Si per aplicació de les taules salarials aprovades, algun treballador resulta reduït en les seues percepcions, a còmput anual, se li reconeixerà un «complement personal absorbible» que el compense de la dita reducció.
  
Organització del treball
  
Article 8. L'organització pràctica del treball és facultat de la direcció de l'empresa, a la qual li correspon la distribució del personal i fixació d'horaris, segons les necessitats de l'empresa, dins del límit d'allò pactat en el present conveni i de les disposicions legals en vigor.
  
Classificació del personal
  
Article 9. Per raó de la seua permanència al servici de l'empresa, els treballadors es classifiquen en fixos i eventuals o interins. La contractació de treballadors s'efectuarà per mitjà dels distints tipus de contracte legalment existents en el moment de subscriure's, i les característiques de cada contracte seran les que legalment s'assenyalen com inherents a este.
  
Article 10. La contractació dels treballadors, en qualsevol de les modalitats legals, haurà de fer-se per escrit, i en cada cas hauran de figurar les condicions especifiques sota les quals es contracta.
  
Categories professionals
  
Article 11. Les categories professionals a què afecta l'activitat de l'empresa, són les següents:
  
Nivell d'activitat u: comprén els treballs de direcció general de l'empresa amb funcions d'organització, planificació, execució i control. S'adscriu a este nivell:
  
1.1. Director general: és qui amb títol adequat i amb experiència teoricopràctica assumix la direcció de l'empresa.
  
Nivell d'activitat dos: comprén els treballs de direcció i responsabilitat d'un departament. S'adscriu a este nivell:
  
2.1. Director de departament: és qui amb títol adequat i amb experiència teoricopràctica assumix la direcció d'un departament.
  
Nivell d'activitat tres: comprén els treballs de direcció propis per a realitzar un seguiment, orientar i donar unitat a la secció, àrea o delegació, i és responsable de l'execució dels plans que emanen dels directors de departament o de la direcció de l'empresa. S'hi adscriuen:
  
3.1. Cap de departament: és qui amb títol adequat i/o amb experiència suficient assumix la direcció de qualsevol departament, s'encarrega de realitzar el seguiment, orientar i donar unitat al departament assignat, i és responsable de l'execució dels plans que emanen del director de departament o de la direcció de l'empresa. És l'encarregat de distribuir els treballs entre el personal que tinga al seu càrrec.
  
3.2. Cap de delegació, servici o àrea: és qui amb títol adequat i/o experiència suficient assumix la direcció de qualsevol delegació, servici o àrea, s'encarrega de realitzar el seguiment, orientar i donar unitat a la delegació, servici o àrea assignada, i és responsable dels plans que emanen dels càrrecs superiors l'empresa. Distribuïx els treballs entre el personal que tinga al seu càrrec.
  
Nivell d'activitat quatre: comprén els treballs d'iniciativa i responsabilitat per als quals es necessita una preparació tècnica especial, reconeguda i d'acord amb les característiques i importància de les funcions a exercir. S'hi adscriuen:
  
4.1. Supervisor de servici o àrea: és qui amb experiència suficient o formació adequada es responsabilitza de planificar, controlar, orientar i dirigir les distintes àrees o servicis productius de l'empresa, i actua sempre sota les ordres d'un superior.
  
Nivell d'activitat cinc: comprén els treballs d'iniciativa i responsabilitat limitada per als quals es necessiten coneixements semblants als del nivell anterior, però sense l'extensió exigible en aquell. S'hi adscriuen:
  
5.1. Assessor tècnic: és qui amb formació adequada o experiència suficient realitza les labors de «comercial» i/o assessorament tècnic a clients, i actua sempre sota les ordres d'un superior.
  
5.2. Analista o tècnic especialitzat: és qui amb títol i formació adequada realitza les tasques d'anàlisi d'assaigs en el laboratori o en l'exterior i/o activitats tècniques específiques, com a revisions, inspeccions d'instal·lacions, equips, etc., i actua sempre sota les ordres d'un superior.
  
5.3. Cap d'equip: és qui amb formació adequada i experiència suficient té capacitat per a instruir el personal corresponent i realitzar els servicis propis de l'empresa en els diferents clients, té al seu càrrec un o diversos tècnics i col·labora en la formació pràctica dels ajudants.
  
5.4. Oficial administratiu: és qui realitza tasques administratives o comptables que requerisquen coneixements generals de la tècnica.
  
5.5. Secretari/a de direcció: és qui amb la formació adequada i/o l'experiència suficient realitza les tasques de secretari de direcció.
  
Nivell d'activitat sis: comprén els treballs per als quals es necessita una preparació tècnica adequada a les comeses a exercir, amb responsabilitat limitada al compliment de la funció encomanada en cada cas. S'hi adscriuen:
  
6.1. Tècnic: persona que realitza les labors i els servicis que fa l'empresa en qualsevol departament, sempre sota les ordres d'un superior.
  
6.2. Assistent administratiu: personal que realitza les labors administratives a nivell auxiliar a les ordres d'un superior.
  
Nivell d'activitat set: comprén els treballs per als quals no es necessita una preparació especifica per a les funcions o comeses a exercir, amb responsabilitat limitada en el compliment de la funció encomanada en cada cas.
  
7.1. Ajudant: és qui dóna suport a un superior en les tasques que este exercix en qualsevol departament de l'empresa.
  
7.2 Auxiliar: és qui dedica la seua activitat a tasques i operacions administratives elementals i en general purament mecàniques inherents al treball d'oficina.
  
7.3. Netejador/a: és qui es dedica a les tasques de neteja i manteniment higiènic i estètic de l'empresa.
  
7.4. Mantenidor: és qui es dedica a mantindre en bones condicions les instal·lacions i els equips de l'empresa.
  
Ingressos, prova, ascensos i cessament
  
Article 12. L'ingrés dels treballadors s'ajustarà a la normativa vigent per a cada tipus de contracte. Per a l'accés a personal fix en l'empresa tindran dret preferent els que hagen ocupat el lloc amb caràcter eventual.
  
Article 13. Podrà concertar-se per escrit un període de prova que en cap cas podrà excedir de sis mesos per als tècnics titulats, ni de dos mesos per als altres treballadors, sense que, en qualsevol cas, el dit període de prova puga excedir el 50% del temps de duració del contracte de treball.
  
Durant el període de prova, el treballador tindrà els drets i les obligacions corresponents a la seua categoria professional i al lloc de treball que ocupe, com si fóra de plantilla, excepte els derivats de la resolució de la relació laboral, que podrà produir-se a instància de qualsevol de les parts.
  
Serà nul el pacte que establisca un període de prova superior a 15 dies laborals quan el treballador haja sigut contractat amb anterioritat per l'empresa, sota qualsevol modalitat de contractació.
  
Article 14. La direcció de l'empresa acordarà lliurement els ascensos dels treballadors que per la seua efectivitat i preparació ho meresquen.
  
Article 15. Per necessitats de l'activitat, la direcció de l'empresa podrà canviar el lloc de treball d'un personal determinat, sense minva de la seua retribució econòmica, i reintegrant-lo al seu lloc original en la major brevetat possible.
  
Si el nou lloc té un nivell retributiu superior, percebrà la diferència com a «complement d'activitat» mentre dure la seua assignació al dit nou lloc.
  
Article 16. El cessament del treballador per voluntat de l'empresa s'ajustarà a les disposicions legals per a cada tipus de contracte.
  
Article 17. Quan siga el treballador qui voluntàriament desitge causar baixa, haurà de posar-ho en coneixement de l'empresa amb l'antelació de 30 dies en el personal dels nivells 1, 2, 3 i 4, i de 15 dies en el personal dels restants nivells.
  
L'incompliment per part del treballador d'esta obligació de previ avís donarà dret a l'empresa a descomptar de la liquidació un dia de salari per cada dia de retard en el preavís.
  
Article 18. El treballador que cesse en l'empresa adscrit a qualsevol nivell d'activitat entre l'1 i el 5, ambdós inclusivament, estarà subjecte a una «prohibició de competència» i no podrà prestar servicis en empreses d'esta, anàloga o semblant activitat, durant un període de dos anys; l'incompliment d'esta prohibició donarà lloc al rescabalament de l'empresa per danys i perjudicis, acreditats en cada cas.
  
Retribucions
  
Article 19. Salari base. El salari base mínim per a cada nivell d'activitat serà, per als mesos de l'any 2003 i per a l'any 2004, el que figura en la taula salarial annexa a este conveni.
  
Per a l'any 2005, i següents en cas de pròrroga, les dites taules seran revisades i ajustades a les variacions del IPC durant el període anterior, més un punt. Dins de cada nivell, i respectant els salaris mínims fixats en la taula salarial annexa, la direcció de l'empresa establirà el salari de cada categoria professional en funció de la responsabilitat, dedicació i adequat compliment de les tasques pròpies de la seua categoria.
  
El salari corresponent es pagarà per mesos vençuts, entre els dies 1 i 5 del mes següent a la seua meritació.
  
Article 20. Transport. Els treballadors del grup d'«assessors tècnics», que habitualment es desplacen en vehicle propi, tindran un plus per setmana treballada la quantia del qual es fixa en la taula salarial.
  
Dietes. Els treballadors que es desplacen per compte de l'empresa, tindran mitja dieta, per a cada una de les menjades principals que hagen de realitzar per causa del seu desplaçament, i per al cas que hagen de pernoctar. La seua quantia es fixa en la taula salarial.
  
L'ús de vehicle propi haurà d'estar autoritzat per la direcció de l'empresa, i es remunerarà per quilòmetre recorregut, la seua quantia es fixa en la taula salarial.
  
Article 21. L'empresa premiarà amb un complement específic l'especial dedicació i interés en el treball i serà fixat cada mes per l'empresa amb completa llibertat.
  
També premiarà amb un complement específic la consecució d'objectius, a còmput anual, que es pagarà en la nòmina del mes de desembre de cada any.
  
Tot els treballadors, percebran per la seua permanència en l'empresa 24 euros per cada trienni d'antiguitat en l'empresa.
  
Article 22. Pagues extres. Tot el personal tindrà dret a dues pagues extraordinàries a l'any, pagadores, una en la segona quinzena de juny i l'altra en la segona quinzena de desembre. La quantia de les dites pagues serà de 30 dies de salari base. En cas de contractes de duració inferior a l'any, el treballador percebrà la part proporcional d'estes. La direcció de l'empresa podrà acordar que les dites pagues es prorrategen en la paga mensual.
  
Article 23. Incapacitat laboral transitòria i accidents. En cas d'incapacitat laboral transitòria per malaltia comuna, l'empresa pagarà el que li pertoque segons les disposicions legals. En cas d'accident laboral, l'empresa completarà fins al 100% de la base reguladora des del primer dia i durant tota la seua duració.
  
L'empresa contractarà una assegurança col·lectiva que cobrisca els riscos de mort o invalidesa permanent, amb una prestació de 24.000 euros.
  
Jornada de treball, horari i vacances
  
Article 24. La jornada de treball serà de 40 hores setmanals, realitzades de dilluns a divendres, excepte per al personal de laboratori i servicis tècnics, que serà de 40 hores setmanals realitzades de dilluns a diumenge, incloses les nocturnes, segons les necessitats de l'activitat, però sempre tindran dos dies de descans setmanalment.
  
Les vacances seran de 30 dies naturals a l'any.
  
Per al gaudi d'estes, 15 dies seran fixats lliurement per l'empresa, i els restants es faran de comú acord entre els treballadors i l'empresa, però amb l'excepció que els mesos de juliol, agost, novembre i desembre el màxim de personal que estiga de vacances en cada departament no podrà superar el 25% del total personal del dit departament.
  
Les vacances es podran gaudir de forma partida, en este cas es gaudiran per setmanes senceres, i dos dies a banda.
  
Seguretat i higiene en el treball
  
Article 25. L'empresa extremarà el compliment de les disposicions legals en matèria de seguretat i higiene en el treball, i en prevenció de riscos laborals. Per a vigilar la salut dels treballadors, realitzarà a tot el personal un reconeixement mèdic anualment com a mínim.
  
Drets sindicals
  
Article 26. L'empresa complirà les disposicions legals en matèria de drets sindicals, i facilitarà als treballadors l'exercici d'estos.
  
Llicències, permisos i excedències
  
Article 27. En este aspecte es tindrà en compte el que disposa l'Estatut dels Treballadors i les disposicions legals a l'efecte. A més, cada treballador tindrà un dia de permís a l'any per a assumptes propis, que haurà de sol·licitar amb una antelació de set dies.
  
Règim disciplinari
  
Article 28. Els treballadors podran ser sancionats per la direcció de l'empresa, en els casos que es determinen en els articles següents. Les faltes es classifiquen en lleus, greus i molt greus.
  
Article 29. Són faltes lleus: a) Falta de puntualitat, d'una a tres vegades, en l'assistència al treball. b) No comunicar a l'empresa immediatament la seua absència justificada, ni justificar-la documentalment en el termini de 48 hores. c) Deixadesa personal en les vestimentes de treball. d). Menuda negligència en la conservació de l'equip assignat i del material de l'empresa en general.
  
Article 30. Són faltes greus: a) Més de tres faltes de puntualitat en l'assistència al treball comeses en el període d'un mes. b) Simulació de malaltia o accident. c) Realització de treballs particulars durant la jornada laboral sense el permís de la direcció de l'empresa. e) Reincidència en una falta lleu, sempre que es produïsca dins dels tres mesos següents d'haver-se produït la primera. f) L'abandó del treball. g) Ser sancionat per infracció de trànsit o causar un accident de circulació quan usen vehicles de l'empresa.
  
Article 31. Són faltes molt greus: a) Més de 10 faltes de puntualitat en el període de sis mesos. b) La condemna per delicte de furt, robatori, apropiació indeguda o malversació, efectuat tant dins de l'empresa com fora d'ella. c) L'embriaguesa habitual o la drogoaddicció. d) Les ofenses verbals o violències físiques als companys de treball o al personal superior de l'empresa. e) La desobediència als superiors jeràrquics o a les ordres de la direcció de l'empresa. g) La negligència greu en l'exercici del seu treball que implique risc d'accidents. h) Causar voluntàriament danys a les instal·lacions o material de l'empresa. i) L'abús de l'autoritat per part dels qui tinguen altres treballadors sota el seu comandament. j). La reincidència en una falta greu, encara que siga de caràcter diferent, sempre que siga comesa dins dels sis mesos següents d'haver-se comés l'anterior.
  
Article 32. Les faltes lleus seran sancionades: a) Amonestació verbal. b) Amonestació escrita. c) Suspensió d'ocupació i sou per un o dos dies.
  
Article 33. Les faltes greus seran sancionades amb suspensió d'ocupació i sou de tres a 10 dies.
  
Article 34. Les faltes molt greus seran sancionades: a) Suspensió d'ocupació i sou d'11 a 30 dies. b) Acomiadament.
  
Article 35. De la imposició de la sanció es formarà un expedient, on conste la naturalesa de la falta comesa, el descàrrec que al·legue el treballador i la sanció imposada.
  
Article 36. A banda de la sanció corresponent segons els articles anteriors, l'empresa repercutirà sobre el treballador, descomptant-ho de la seua remuneració, l'import dels danys causats voluntàriament a les instal·lacions i material de l'empresa, les multes de trànsit imposades per infraccions comeses quan usen els vehicles de l'empresa, i que siguen imputables al conductor, i els danys als vehicles de l'empresa en cas d'accident culpós.
  
Millores socials
  
Article 37. Jubilació voluntària anticipada. Els treballadors i les treballadores afectats pel present conveni, amb antiguitat del menys 15 anys de treball en l'empresa, que desitgen jubilar-se anticipadament de mutu acord amb l'empresa, percebran d'esta per una sola vegada, si es jubilen en complir l'edat de:
  
60 anys 15 salaris base
  
61 anys 12 salaris base
  
62 anys 8 salaris base
  
63 anys 5 salaris base
  
Article 38. Per a la interpretació i vigilància del present conveni s'establix una comissió mixta, formada per un representant dels treballadors, designat per la Mesa de Conveni, i un representant de l'empresa, designat per esta.
  
Manises, 28 de juliol de 2003
  
Annex A
  
Taula salarial fixada per als distints nivells d'activitat, per a la resta de l'any 2003 i per a l'any 2004, en brut anual
  
Nivells d'activitat Brut anual resta Brut anual tot
  
 any 2003 l'any 2004
  
Nivell u 28.440,00 euros 29.294,00 euros
  
Nivell dos 24.780,00 euros 25.523,00 euros
  
Nivell tres 18.523,00 euros 20.000,00 euros
  
Nivell quatre 15.095,00 euros 18.500,00 euros
  
Nivell cinc 10.586,00 euros 12.500,00 euros
  
Nivell sis 7.800,00 euros 9.500,00 euros
  
Nivell set 6.333,00 euros 6.500,00 euros
  
Dietes i transports:
  
Mitja dieta 7 euros
  
Dieta sencera 18 euros
  
Pernoctació 24 euros
  
L'empresa podrà gestionar directament l'allotjament en cas de pernoctació i es farà càrrec de la factura corresponent.
  
Ús de vehicle propi: 0,17 euros per quilòmetre recorregut.